รัฐบาลไทย-ข่าวทำเนียบรัฐบาล-สธ. จัดประชุมฯ รางวัลศรีสังวาลย์ เพิ่มคุณค่างานการพยาบาลเพื่อองค์กรสมรรถนะสูง
วันพุธที่ 10 พฤษภาคม 2566
สธ. จัดประชุมฯ รางวัลศรีสังวาลย์ เพิ่มคุณค่างานการพยาบาลเพื่อองค์กรสมรรถนะสูง
ปลัดกระทรวงสาธารณสุข เปิดประชุมเชิงปฏิบัติการ รางวัลศรีสังวาลย์ “ผลงานดี วิชาการเด่น สมคุณค่า พยาบาลไทย” ครั้งที่ 6 เชิดชูเกียรติพยาบาลผู้ได้รับรางวัลศรีสังวาลย์ และเผยแพร่ผลงานดีเด่นด้านการพยาบาลและการผดุงครรภ์
ปลัดกระทรวงสาธารณสุข เปิดประชุมเชิงปฏิบัติการ รางวัลศรีสังวาลย์ “ผลงานดี วิชาการเด่น สมคุณค่า พยาบาลไทย” ครั้งที่ 6 เชิดชูเกียรติพยาบาลผู้ได้รับรางวัลศรีสังวาลย์ และเผยแพร่ผลงานดีเด่นด้านการพยาบาลและการผดุงครรภ์ เน้นประเด็นหลัก ยกระดับคุณภาพ เพิ่มคุณค่างานการพยาบาลเพื่อองค์กรสมรรถนะสูง ด้วยแนวทาง 4T ให้ประชาชนได้รับบริการที่มีคุณภาพ ได้มาตรฐานและปลอดภัย
วันนี้ (10 พฤษภาคม 2566) ที่โรงแรมแกรนด์ ริชมอนด์ จ.นนทบุรี นพ.โอภาส การย์กวินพงศ์ ปลัดกระทรวงสาธารณสุข เปิดการประชุมเชิงปฏิบัติการ รางวัลศรีสังวาลย์ “ผลงานดี วิชาการเด่น สมคุณค่า พยาบาลไทย ครั้งที่ 6 : ยกระดับคุณภาพ เพิ่มคุณค่างานการพยาบาลเพื่อองค์กรสมรรถนะสูง” พร้อมปาฐกถาพิเศษ “เทิดพระเกียรติสมเด็จพระศรีนครินทราบรมราชชนนี” และมอบช่อดอกไม้แสดงความยินดีแก่ผู้ที่ได้รับรางวัลศรีสังวาลย์ ประจําปี 2564 จํานวน 3 ท่าน ได้แก่ รศ. ดร.ประคิณ สุจฉายา สาขาผู้นําการพยาบาลระดับนโยบาย, ดร.หรรษา เทียนทอง สาขาการพยาบาลในสถานบริการ และ นางเสาวณีย์ อุ่ยตระกูล สาขาการพยาบาลในชุมชน โดยมี คณะผู้บริหารกระทรวงสาธารณสุข คณะกรรมการรางวัลศรีสังวาลย์ พยาบาลจากภาครัฐและเอกชน เข้าร่วมกว่า 350 คน
นพ.โอภาส กล่าวว่า กระทรวงสาธารณสุข ตระหนักถึงความสําคัญของการเสริมสร้างขวัญและกําลังใจของบุคลากรพยาบาล ซึ่งเป็นวิชาชีพหนึ่งที่มีความสําคัญในการขับเคลื่อนระบบสุขภาพของประเทศ จึงได้ริเริ่มจัดตั้งรางวัลพยาบาลดีเด่นระดับประเทศ ตั้งแต่ ปี 2552 พร้อมทั้งขอพระราชทานพระบรมราชานุญาตอัญเชิญพระนามาภิไธย “ศรีสังวาลย์” เป็นชื่อรางวัล และได้รับพระราชทานพระบรมราชานุญาต ให้อัญเชิญอักษรย่อ พระนามาภิไธย “ส.ว.” ประดิษฐานบนโล่รางวัล ตั้งแต่วันที่ 8 มีนาคม 2556 เพื่อรําลึกในพระกรุณาธิคุณของสมเด็จย่าที่ทรงมีต่อวิชาชีพการพยาบาลและการผดุงครรภ์ ถือเป็นรางวัลเกียรติยศสูงสุดของผู้ประกอบวิชาชีพพยาบาล พร้อมกันนี้ ได้สนับสนุนให้มีการจัดประชุมเพื่อเปิดโอกาสให้พยาบาลจากทั่วประเทศได้นําเสนอผลงานวิชาการและผลงานวิจัย เกิดการแลกเปลี่ยนเรียนรู้และนําไปพัฒนาต่อยอด ช่วยยกระดับคุณภาพบริการพยาบาลให้ดียิ่งขึ้น
ด้าน นางสาวสมจิตต์ วงศ์สุวรรณสิริ รองผู้อํานวยการกองการพยาบาล กล่าวว่า การประชุมเชิงปฏิบัติการ รางวัล ศรีสังวาลย์ จัดขึ้นเป็นประจําทุกปี เพื่อเชิดชูเกียรติพยาบาลผู้ได้รับรางวัลศรีสังวาลย์ และเผยแพร่ผลงานดีเด่นด้านการพยาบาลและการผดุงครรภ์ รวมถึงสนับสนุนนโยบายและทิศทางการดําเนินงานกระทรวงสาธารณสุข โดยการประชุมปีนี้ เน้นประเด็นหลักเรื่อง “ยกระดับคุณภาพ เพิ่มคุณค่างานการพยาบาลเพื่อองค์กรสมรรถนะสูง ด้วยแนวทาง 4T” ได้แก่ Trust การสร้างความไว้เนื้อเชื่อใจกับประชาชน บุคลากรที่เกี่ยวข้อง และภาคีเครือข่าย Teamwork & Talent การทํางานเป็นทีมและสนับสนุนคนเก่งที่สร้างความเปลี่ยนแปลงการทํางานที่ดี Technology การใช้เทคโนโลยี ให้เกิดประสิทธิภาพและบริการที่มีคุณค่า เพิ่มประสิทธิภาพการทํางาน การสื่อสารภายในองค์กรรวดเร็วแม่นยํา และ Targets การทํางานแบบมุ่งเป้าหมาย และมีความสามารถในการจัดสรรทรัพยากร ซึ่งจะทําให้องค์กรมีแนวทางในการปฏิบัติไปสู่ทิศทางที่ต้องการ รวมทั้งมีการติดตามประเมินผลที่ชัดเจน ส่งผลให้ประชาชนได้รับบริการที่มีคุณภาพ ได้มาตรฐานและปลอดภัย โดยมีการนําเสนอผลงานวิชาการพยาบาล 3 ประเภท ได้แก่ การบริหารทางการพยาบาล การบริการพยาบาลในโรงพยาบาล และการบริการพยาบาลในชุมชน/ปฐมภูมิ รวม 60 เรื่อง
****************************** 10 พฤษภาคม 2566